
Κυριακή, 02 Αυγούστου 2026

ΔΕΛΤΙΟ ΤΥΠΟΥ

Παροχή συνδρομής σε χειρίστρια σανίδας όρθιας κωπηλασίας στα Κύθηρα – Τραυματισμός επιβάτιδας Ε/Γ – Ο/Γ πλοίου στην Άνδρο - Τραυματισμός ναυτικού στη Βοιωτία – Αποβίβαση επιβάτη σκάφους στα Ίσθμια – Βύθιση λέμβου στα Νέα Μουδανιά - Διακομιδές ασθενών

Τις απογευματινές ώρες χθες, ενημερώθηκαν οι Λιμενικές Αρχές της Νεάπολης Βοιών και των Κυθήρων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Λ.Σ.-ΕΛ.ΑΚΤ. για χειρίστρια όρθιας κωπηλασίας, η οποία βρισκόταν σε δυσχερή θέση στη θαλάσσια περιοχή της παραλίας Λυκοδήμου δυτικά των Κυθήρων. Αμέσως, τέθηκε σε εφαρμογή το τοπικό σχέδιο έρευνας και διάσωσης και στην περιοχή μετέβησαν, ένα (01) Περιπολικό όχημα Λ.Σ.-ΕΛ.ΑΚΤ. από ξηράς, το επαγγελματικό (Ε/Π) σκάφος «ΑΝΑΤΟΛΗ» Τ.Λ. 1245 και το αλιευτικό (Α/Κ) σκάφος «ΜΑΤΙΝΑ» Ν.Ν 88, το οποίο εντόπισε και περισυνέλεξε την χειρίστρια όρθιας κωπηλατικής σανίδας (S.U.P.). Η 38χρονη μεταφέρθηκε με ασφάλεια στην ακτή, όπου δήλωσε ότι είναι καλά στην υγεία της και δεν χρήζει ιατρικής περίθαλψης. 

*****

Τις απογευματινές ώρες χθες, ενημερώθηκε η Λιμενική Αρχή της Άνδρου για περιστατικό τραυματισμού μίας 54χρονης ημεδαπής επιβάτιδας ενός επιβατηγού - οχηματαγωγού (Ε/Γ-Ο/Γ) πλοίου, στο λιμάνι του Γαυρίου Άνδρου. Συγκεκριμένα, η γυναίκα τραυματίστηκε στο αριστερό της χέρι μετά από πτώση της εντός του πλοίου. Αρχικά της παρασχέθηκαν οι πρώτες βοήθειες από το πλήρωμα του πλοίου, ενώ στη συνέχεια μεταφέρθηκε με ιδία μέσα στο Κέντρο Υγείας Άνδρου και ακολούθως σε ιδιωτικό ιατρείο στο Γάυριο, για ιατρική περίθαλψη. Προανάκριση διενεργείται από το Α΄ Λιμενικό Τμήμα Γαυρίου του Λιμεναρχείου Άνδρου.

*****

Τις απογευματινές ώρες χθες, ενημερώθηκε η Λιμενική Αρχή της Ιτέας ότι ο 59χρονος κυβερνήτης ενός επιβατηγού – Λάντζας τραυματίστηκε κατά τη διάρκεια καβοδετικών εργασιών που εκτελούσε σε φορτηγό (Φ/Γ) πλοίο στο λιμάνι του Αγίου Νικολάου Βοιωτίας. Ο ναυτικός διακομίσθηκε στο Γενικό Νοσοκομείο Λιβαδειάς, όπου παραμένει για νοσηλεία. Προανάκριση διενεργείται από το Λιμεναρχείο Ιτέας.

*****

Τις βραδινές ώρες χθες, ενημερώθηκε η Λιμενική Αρχή των Ισθμίων, ότι έχρηζε άμεσης νοσοκομειακής περίθαλψης λόγω έντονης αδιαθεσίας ένας 63χρονος αλλοδαπός (υπήκοος Τουρκίας) επιβάτης σκάφους, σημαίας Τουρκίας, το οποίο βρισκόταν αγκυροβολημένο στη θαλάσσια περιοχή Καλαμακίου Σαρωνικού κόλπου. Αμέσως, στο σημείο μετέβη ένα επιβατηγό – Λάντζα στο οποίο επέβαινε στέλεχος Λ.Σ.-ΕΛ.ΑΚΤ. Ο 63χρονος μεταφέρθηκε από τη λάντζα στην ξηρά και στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Κορίνθου για ιατρική περίθαλψη. 

*****

Τις μεσημβρινές ώρες χθες, ενημερώθηκε η Λιμενική Αρχή των Νέων Μουδανιών για περιστατικό βύθισης μία εκμισθούμενης μηχανοκίνητης λέμβου στη θαλάσσια περιοχή Αγίου Νικολάου Σίβηρης Δήμου Κασσάνδρας. Αμέσως, στην περιοχή έσπευσαν στελέχη της Λιμενικής Αρχής με Περιπολικό όχημα Λ.Σ.-ΕΛ.ΑΚΤ., όπου διαπίστωσαν ότι μετά τη βύθιση του σκάφους σε κοντινή απόσταση από την ακτή, οι πέντε αλλοδαποί (υπήκοοι Ρουμανίας) επιβάτες του εξήλθαν στην ακτή κολυμπώντας. Όλοι οι επιβάτες είναι καλά στην υγεία τους και κατά δήλωση τους δεν χρειάστηκε η διακομιδή τους σε νοσηλευτικό ίδρυμα. Το σκάφος ανελκύστηκε με ασφάλεια και μεταφέρθηκε στην ξηρά, με μέριμνα του ιδιοκτήτη του. Προανάκριση διενεργείται από το Β΄ Λιμενικό τμήμα Νέων Μουδανιών του Κεντρικού Λιμεναρχείου Θεσσαλονίκης. Από το περιστατικό δεν παρατηρήθηκε θαλάσσια ρύπανση.

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-80χρονης και 16χρονου, από το λιμάνι της Θάσου στο λιμάνι της Κεραμωτής, με το Ε/Γ-Ο/Γ «ΚΑΠΕΤΑΝ ΒΑΓΓΕΛΗΣ Κ» Ν. Π. 5786 
-19χρονου, από το λιμάνι του Φρυ Κάσου στο λιμάνι των Πηγαδίων Καρπάθου, με το Ε/Γ-Δ/Ρ «ΚΑΣΟΣ ΠΡΙΝΣΕΣ» Ν. Κ. 02 και
-6χρονης, από το λιμάνι των Φούρνων στο λιμάνι του Αγίου Κήρυκου, με Περιπολικό σκάφος Λ.Σ.-ΕΛ.ΑΚΤ.. 

